Faustína Kowalská

Svätá Faustína, rehoľným menom Maria Faustyna Kowalska, rod. Helena Kowalska  (* 25. august 1905, Glogowiec† 5. október 1938, Krakov) bola poľská rehoľná sestra Kongregácie sestier Matky Božej Milosrdenstva, svätica katolíckej cirkvi.

 Život 
Helena Kowalska sa narodila 25. augusta 1905 v malej dedine Glogowiec v Poľsku. Bola tretím dieťaťom z desiatich súrodencov. Keď mala sedem rokov, po prvý raz v srdci začula zvláštne volanie. Až po čase pochopila, že Pán Boh chcel, aby sa stala rehoľnou sestrou. Do školy začala chodiť až ako dvanásťročná. Keď mala takmer dvadsať rokov, vstúpila 1. augusta 1925  do Kongregácie sestier našej Panej Milosrdenstva. Členky tejto kongregácie sa venovali starostlivosti a výchove mladých problémových žien. Rok po vstupe do kláštora prijala rehoľný habit a meno „sestra Mária Faustína“. 

V tridsiatych rokoch dvadsiateho storočia dostala sestra Faustína od Boha milosť a posolstvo, aby rozšírila vieru a úctu k Božiemu milosrdenstvu. Mala hlásať plán Božieho milosrdenstva a záchrany pre celý svet. Nebola to ľahká úloha. Jej celý život spočíval v napodobňovaní Kristovej obety – bol to život žitý pre iných. Podľa Božej požiadavky ochotne ponúkala samu seba utrpeniu v spoločenstve s Bohom, aby tak odčinila hriechy iných. V každodennom živote sa stávala ženou milosrdenstva, prinášajúcou radosť a pokoj iným. Písala o Božom milosrdenstve a povzbudzovala iných k viere v Neho, a tak pripravovala svet na jeho opätovný príchod. Osobitná zbožnosť k Nepoškvrnenej Márii a k sviatostiam Eucharistie a zmierenia jej dala silu zniesť všetky jej trápenia, ktoré ponúkla Bohu za Cirkev a tých, ktorí to potrebovali. Osobitne sa modlila za veľkých hriešnikov a umierajúcich. Písala a trpela v tajnosti, iba jej duchovná nadriadená a pár zasvätených osôb vedelo, že v jej živote má miesto niečo nezvyčajné a významné. Po jej smrti na tuberkulózu v roku 1938 boli dokonca aj jej najbližší spoločníci ohromení, keď zistili, aké mala táto pokorná a vždy veselá sestra obrovské utrpenie a zároveň hlboké mystické zážitky. Vzala si hlboko k srdcu Božie evanjelium, ktoré nariaďuje „byť milosrdným, ako je milosrdný náš Nebeský Otec“, rovnako ako pokyny svojho spovedníka, aby konala takým spôsobom, aby každý, kto s ňou príde do kontaktu, odchádzal plný radosti. Správa o milosrdenstve, ktorú prijala sestra Faustína, sa teraz šíri do celého sveta. Jej denník „Božie milosrdenstvo v mojej duši“ sa stal príručkou oddanosti Božiemu milosrdenstvu.

 Uctievanie 
Rímske martyrológium uvádza jej sviatok na 5. október.

 Referencie 

 Pozri aj 
 Kráľ Milosrdenstva

 Iné projekty 

 Zdroj 

 Externé odkazy 
 Svätá sestra Faustína, Kongregácia sestier Matky Božieho Milosrdenstva 
 Multilingual Website Faustina Kowalska
 Svatá Marie Faustyna Kowalská in Milujte se! 2007/1 (str. 20–27)
 Václav Durych: Svatá Marie Faustyna Kowalská, apoštolka Božího milosrdenství
 Sanktuárium Božieho Milosrdenstva v Krakove

Kategória:Poľskí svätci a blahoslavení
Kategória:Katolícki svätci
Kategória:Rehoľníčky
Kategória:Katolícki svätci majúci sviatok 5. októbra